

ที่ มท ๐๘๑๐.๔/ว กรมส่งเสริมการปกครองท้องถิ่น
 ถนนนครราชสีมา เขตดุสิต กทม. ๑๐๓๐๐

 ตุลาคม ๒๕๖๖

เรื่อง แนวทางในการแก้ไขปัญหาอุบัติเหตุทางถนน

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย 1. สำเนาหนังสือศูนย์อำนวยการความปลอดภัยทางถนน

 ที่ มท 0607/7947 ลงวันที่ 27 กรกฏาคม 2566 จำนวน ๑ ฉบับ

 2. แบบรายงานผลการดำเนินการป้องกันและลดอุบัติเหตุทางถนน จำนวน ๑ ฉบับ

 ด้วยคณะกรรมการศูนย์อำนวยการความปลอดภัยทางถนนได้มีคำสั่ง ที่ ๐๑/๒๕๖๓ เรื่อง แต่งตั้งคณะอนุกรรมการในคณะกรรมการศูนย์อำนวยการความปลอดภัยทางถนน ลงวันที่ ๒๐ มีนาคม ๒๕๖๓ ได้แต่งตั้งอธิบดีกรมส่งเสริมการปกครองท้องถิ่นเป็นประธานคณะอนุกรรมการด้านความปลอดภัยทางถนนขององค์กรปกครองส่วนท้องถิ่น และกรมป้องกันและบรรเทาสาธารณภัยในฐานะเลขานุการคณะกรรมการศูนย์อำนวยการความปลอดภัยทางถนนได้มีหนังสือขอให้อธิบดีกรมส่งเสริมการปกครองท้องถิ่นจัดประชุมคณะอนุกรรมการด้านความปลอดภัยทางถนนขององค์กรปกครองส่วนท้องถิ่นเพื่อกำหนดมาตรการและแนวทางในการแก้ไขปัญหาอุบัติเหตุทางถนนที่เกิดจากการใช้ความเร็ว

 กรมส่งเสริมการปกครองท้องถิ่นได้จัดประชุมคณะอนุกรรมการด้านความปลอดภัยทางถนนขององค์กรปกครองส่วนท้องถิ่น เมื่อวันที่ 14 กันยายน 2566 ที่ประชุมได้มีข้อแนะนำเกี่ยวกับการดำเนินงานด้านความปลอดภัยทางถนนขององค์กรปกครองส่วนท้องถิ่น ดังนี้

 1. ปรับปรุงซ่อมแซมถนนที่อยู่ในความรับผิดชอบให้อยู่ในสภาพที่ใช้การได้ดี และประสานกับหน่วยงานที่เกี่ยวข้องดำเนินการแก้ไขจุดเสี่ยงในพื้นที่

 ๒. ปลูกฝังค่านิยมและวินัยในการใช้ยานพาหนะ รวมถึงสร้างความตระหนักถึงความปลอดภัยทางถนนให้แก่ประชาชนทุกกลุ่มโดยเฉพาะกลุ่มเยาวชนรุ่นใหม่อย่างต่อเนื่องตลอดทั้งปี

 ๓. จัดทำป้ายเตือน ป้ายบังคับ ป้ายสัญลักษณ์ ป้ายกำกับความเร็ว และติดตั้งในบริเวณที่เหมาะสมที่ทำให้ผู้ขับขี่และผู้ข้ามถนนมองเห็นได้ชัดเจน

 4. ขอให้มีการประชุมศูนย์ปฏิบัติการความปลอดภัยทางถนนองค์กรปกครองส่วนท้องถิ่นเป็นประจำตลอดทั้งปี และรายงานผลการดำเนินงานให้ศูนย์ปฏิบัติการความปลอดภัยทางถนนอำเภอทราบ

 5. มีมาตราการสวมหมวกนิรภัย 100 % โดยอาศัยความร่วมมือกับภาคีเครือข่าย หรือหน่วยงานที่เกี่ยวข้อง

 6. ให้องค์กรปกครองส่วนท้องถิ่นสำรวจและตรวจสอบลักษณะทางกายภาพของถนน จุดเสี่ยง จุดอันตราย จุดที่เกิดเหตุบ่อยครั้ง และจุดที่เกิดอุบัติเหตุใหญ่ในพื้นที่ และดำเนินการปรับปรุงซ่อมแซมให้มีความปลอดภัย และรายงานให้อำเภอทราบผ่านทางศูนย์ปฏิบัติการความปลอดภัยทางถนนอำเภอเพื่อเชื่อมโยงข้อมูลและช่วยสำรวจตรวจสอบความถูกต้องต่อไป

/ในการนี้...

- 2 -

ในการนี้ ขอความร่วมมือจังหวัดแจ้งองค์กรปกครองส่วนท้องถิ่นพิจารณาดำเนินการตามข้อเสนอแนะดังกล่าวข้างต้น และรวบรวมแบบรายงานตามข้อ 6 ส่งให้กรมส่งเสริมการปกครองท้องถิ่น ภายในวันศุกร์ที่ 17 พฤศจิกายน ๒๕๖๖ พร้อมทั้งรายงานข้อมูลทางไปรษณีย์อิเล็กทรอนิกส์ sps-safety@hotmail.com อีกทางหนึ่งด้วย

 จึงเรียนมาเพื่อโปรดพิจารณา

 ขอแสดงความนับถือ

 (นายขจร ศรีชวโนทัย)

 อธิบดีกรมส่งเสริมการปกครองท้องถิ่น

กองพัฒนาและส่งเสริมการบริหารงานท้องถิ่น

กลุ่มงานส่งเสริมการพัฒนาโครงสร้างพื้นฐาน

โทร. ๐-๒๒๔๑-๙๐๐๐ ต่อ ๔๑๑๔ โทรสาร ๐-๒๒๔๑-๖๙๓๔

ไปรษณีย์อิเล็กทรอนิกส์ saraban@dla.go.th